गुरुकुल कांगड़ी की स्थापना 2 मार्च सन् 1902 को 116 वर्ष पूर्व हुई थी। सन् 1916 में गुरुकुल का चौदहवां वार्षिकोत्सव मनाया गया था। उत्सव में गुरुकुल के लिए अपील करते हुए इसके प्रमुख संस्थापक महात्मा मुंशीराम जी ने गुरुकुल स्थापना दिवस के दृश्य का उत्साहप्रद वर्णन किया था। उस दिन 34 बालकों के साथ महात्मा मुंशीराम जी ने हिंसक पशुओं से घिरे हुए कांगड़ी ग्राम के सघन वन में पहिली बार प्रवेश किया था। उस दृश्य की कल्पना ही अतीव सुन्दर एवं उत्साहप्रद है। जिनको उस दैवीय दृश्य को देखने का सौभाग्य प्राप्त हुआ, वह लोग सचमुच धन्य हैं। आज वह सब कालकवलित हो चुकें हैं। इस दृश्य का वर्णन करते हुए गुरुकुल के पुराने यशस्वी स्नातक श्री सत्यदेव विद्यालंकार जी ने अपनी पुस्तक ‘स्वामी श्रद्धानन्द’ में इसका रोचक विवरण दिया है। वह लिखते हैं कि गुजंरावाले से रेल के आरक्षित डिब्बे में सब ब्रह्मचारी आचार्य पंडित गंगाप्रसाद जी के साथ विदा होकर फाल्गुन बदी 10 सम्वत् 1958 (2 मार्च सन् 1902) को मध्यान्ह के बाद लगभग शाम को 4 बजे हरिद्वार स्टेशन पहुंचे। मुंशीराम जी और उनके उन दिनों के अन्यतम साथी गुरुकुल में भण्डारी के नाम से प्रसिद्ध श्री शालिग्राम जी जालन्धर से मण्डली में शामिल हो गये थे। आगे–आगे ऋषि दयानन्द का बड़ा चित्र और ओ३म् का झण्डा थां ब्रह्मचारी पंक्तिबद्ध वेद मन्त्रों का पाठ करते हुए हरिद्वार के कुछ भाग और कनखल के मुख्य बाजारों से होते हुए निकले। लोगों ने समझा कि दयान्दियों का भी यहीं कहीं कोई अखाड़ा खुलने वाला है, गुरुकुल की उनको कुछ भी कल्पना नहीं थी। सब बालकों और उनके साथ के कार्यकर्ताओं में बड़ा उत्साह था। चार मील चलने के बाद भी किसी ने थोड़ी सी भी थकान अनुभव नहीं की। गुरुकुल–भूमि पहुंच कर सबने गगा में स्नान किया और बड़े आनन्द के साथ भोजन किया। वस्तुतः इसी दिन गुरुकुल की स्थापना हुई थी। उस समय वहां केवल थोड़ी–सी झोपड़ियां थीं, जो किसी प्राचीन ‘ऋषि–आश्रम’ की याद दिलाती थीं। आंधी और वर्षा का इतना प्रकोप था कि कोई भी दिन शांति से नहीं बीतता था। जंगल भी ऐसा भयानक था कि गुरुकुल (के वर्तमान स्थान) से जिस कांगड़ी गांव को पहुंचने में अब (सन् 1933 के आस पास यह पुस्तक प्रकाशित हुई थी तब) केवल पांच मिनट लगते हैं, उस समय डेढ़ घंटा से कम न लगता था। गंगा के उस पवित्र तट पर, जिस पर पीछे दिन रात ब्रह्मचारी खेला और घूमा करते थे, शाम की अंधियारी के बाद अकेले जाना उस समय एक बड़ा साहसपूर्ण कार्य था।